На большасці графічных і жывапісных выяў XIX стагоддзя Нясвіжскі замак атачаюць толькі рэдкія выпадковыя дрэвы. Яшчэ з часоў Мікалая Крыштафа Радзівіла Сіроткі тэрыторыя вакол замка па ўсіх законах ваеннага мастацтва была расчышчана для паляпшэння агляду і магчымасцяў абстрэлу. Толькі ў пачатку XIX стагоддзя, калі палац канчаткова страціў сваё абарончае значэнне каля ўмацаванняў высадзілі дрэвы. Аднак комплекс паркаў быў закладзены яшчэ пазней з ініцыятывы Марыі Радзівіл дэ Кастэлян. У 1878 годзе пад яе кіраўніцтвам быў закладзены шэраг паркаў. Самы першы з іх, разбіты вакол замка, быў названы Антоніевым у гонар мужа Марыі, князя Антонія Радзівіла, які быў ініцыятарам аднаўлення нясвіжскай рэзідэнцыі пасля дзесяцігоддзяў запусцення.